Gerbrand Adriaenszoon Bredero (16 Maart 1585 – 23 Augustus 1618) was 'n Nederlandse digter en dramaturg wat tydens die periode wat bekend staan as die Nederlandse Goue Eeu geskryf het. Gerbrand Adriaenszoon Bredero is op 16 Maart 1585 in Amsterdam in die Nederlandse Republiek gebore waar hy sy hele lewe sou woon. Hy het homself G.A. Bredero, Amstelredammer genoem, en somtyds word hy na verwys as Breero of Brederode. Hy was die derde kind van Marry Gerbrants en Adriaen Cornelisz Bredero, 'n skoenmaker en 'n suksesvolle eiendomsagent. Bredero is in die Nes, deesdae No. 41, gebore, en in 1602 het hy en die res van die gesin na Oudezijds Voorburgwal, nou No. 244, verhuis. Bredero het vir die res van sy lewe in die huis gewoon. Beide huise is nou restourante in Amsterdam se berugte Rooilig-distrik. Op skool het Bredero Frans en moontlik ook 'n bietjie Engels en Latyn geleer. Hy is later as 'n kunstenaar opgelei deur die Antwerpense skilder Francesco Badens, maar geen van sy skilderye het egter bewaar gebly nie. In 1611 het hy 'n lid van die Rederijkerkamer d'Eglantier geword.